SL Uradni list Evropske unije C 69/15

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 69/09

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„NEWMARKET SAUSAGE“

ES št.: UK-PGI-0005-0882-21.06.2011

ZGO ( X ) ZOP ( )

1. Ime:

„Newmarket Sausage“

2. Država članica ali tretja država:

Združeno kraljestvo

3. Opis kmetijskega proizvoda ali živila:

3.1 Vrsta proizvoda:

Skupina 1.2 Mesni proizvodi (kuhani, soljeni, dimljeni itd.)

3.2 Opis proizvoda, za katerega se uporablja ime iz 1. točke:

„Newmarket Sausage“ je začinjena svinjska klobasa iz svežih glavnih kosov mesa iz celega trupa, plečeta ali trebuha z dodanimi izbranimi zelišči in začimbami.

Surova klobasa je naravne barve svinjskega mesa, tj. temno rožnato-bež, z nekaj drobci začimb, njena tekstura pa je suha in groba, pri čemer so vidni koščki pustega mesa in maščobe, zaradi česar je klobasa čvrsta na ugriz. Pri klobasi prevladuje okus po svinjini, pri čemer je zaradi mešanice zelišč in začimb, ki se uporabljajo pri proizvodnji klobas, nekoliko pikanten, vendar se lahko okus in barva razlikujeta glede na posamezno mešanico začimb, ki jo uporabi mesar.

Tradicionalne začimbe za „Newmarket Sausage“ vključujejo kombinacije naslednjih začimb, pri čemer njihova vsebnost v končnem proizvodu ne sme presegati 3 %.

— črni poper,

— beli poper,

— sol,

— timijan,

— peteršilj,

— muškatni orešček.

Poleg tega se lahko dodajo naravne arome posušene limone kot antioksidant, sulfiti kot sredstvo za konzerviranje in natrijev fosfat kot vezivno sredstvo. Klobasa mora vsebovati najmanj 70 % mesa z največ 20-odstotno vsebnostjo maščobe. Ostali del predstavljajo kruh, prepečenec in voda, odvisno od recepta proizvajalca.

Klobase so običajno dolge približno 10–15 cm, imajo premer 2,5–3,5 cm in so nekoliko ukrivljene. Proizvajajo se tudi kot: klobasice, ki so dolge 8–12 cm, mini klobasice (6 cm) in velike klobase (20–24 cm).

Klobase, ki so predpakirane ali nepakirane, prodajajo trgovci na drobno in delikatese.

3.3 Surovine (samo za predelane proizvode):

Klobase „Newmarket Sausage“ so začinjene svinjske klobase iz svežih glavnih kosov mesa iz celega trupa, plečeta ali trebuha ter vsebujejo izbrana zelišča in začimbe. Pri pripravi proizvoda „Newmarket Sausage“ je treba uporabiti grobo narezano svinjsko meso, ki zagotavlja grobo teksturo. Meso lahko izvira z drugih območij, vendar ne sme vsebovati kože, hrustanca, kože s salom, drobovine ali kakršnega koli mehansko izkoščenega mesa.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Proizvodnja, predelava in priprava proizvoda „Newmarket Sausage“ morajo potekati na opredeljenem geografskem območju, kar vključuje naslednjo pripravo surovin:

— mletje mesa,

— dodajanje začimb in drugih sestavin,

— mešanje in gnetenje sestavin,

— nadevanje v naravna čreva,

— oblikovanje.

3.6 Posebna pravila za rezanje, ribanje, pakiranje itn.:

Jih ni.

3.7 Posebna pravila za označevanje:

Jih ni.

4. Kratka opredelitev geografskega območja:

Območje proizvodnje klobas „Newmarket Sausage“ vključuje mesto Newmarket in okoliško regijo, zlasti znotraj naslednjega cestnega sistema: od priključka 37 na cesti A14, proti severu po A142 levo pri cesti River Lane, kar zajema območje od Fordhama do Collins Hilla, do priključka B1102. Levo na priključku po B1102 do križišča s cesto A142. Nato proti severu po cesti A142 do njenega priključka na A1123. Meja se nadaljuje skozi naselje Wicken v severozahodni smeri in potem v južni smeri po cesti Upware Road do naselja Upware. Nato poteka po stranskih cestah, in sicer Great Drove, Headlake Drove, Little Fen Drove, Barston Drove in Fair Green, do naselja Reach. Nadaljuje se do naselja Swaffham Prior in nato proti jugozahodu na cesto B1102 do naselja Swaffham Bulbeck, tam proti jugovzhodu na cesto Swaffham Heath Road, prečka cesto A14 do križišča s cesto A1304 do Dullinghama. Pri Dullinghamu prečka cesto B1061 in se nadaljuje po cesti Stetchworth Road skozi naselje Ditton Green do naselja Woodditton. Nato poteka desno (jugovzhodno) po cestah Kirtling Road in Woodditton Road do naselja Kirtling Green. Tam zavije levo (proti severu) po cesti The Street proti naselju Kirtling. Nato severovzhodno od Kirtlinga in na prvem križišču desno (jugovzhodno) pri naselju Upend proti cesti B1063, nato levo (proti severu) na cesto B1063. Sledi cesti B1063 do križišča s cesto B1085, v smeri proti severu po cesti B1085 do naselja Dalham, nato po cesti B1085 in severozahodno do naselja Moulton in proti naselju Kentford ponovno do ceste A14 ter nato po tej cesti proti zahodu do priključka 37.

5. Povezanost z geografskim območjem:

5.1 Posebnosti geografskega območja:

Mesto Newmarket je znano prizorišče konjskih dirk že od 17. stoletja. Na razvoj klobase je vplivala tradicija prašičereje v povezavi s konjskimi hlevi, kjer so prašiči pobirali hlevske ostanke in tako počistili ograde. Do začetka 20. stoletja je v mestu Newmarket klobase začelo proizvajati več mesarjev, kot kažejo popisi iz let 1881 in 1891.

Mesto Newmarket je povezano s konjskimi dirkami od leta 1622, ko je kralj Jakob I organiziral prvo dirko na tem prizorišču. Kralj je Newmarket obiskal 27. februarja 1604, ko se je na resavi v bližini mesta udeležil lova na zajce, potem pa je to mesto redno obiskoval. Najstarejšo konjsko dirko na svetu, ki se imenuje The Town Plate in izhaja iz leta 1665, je v mestu Newmarket organiziral Karel II, klobase „Newmarket Sausages“ pa se od leta 1952 tradicionalno podeljujejo kot del nagrade za to dirko.

V sodobnih hlevih prašiči niso več prisotni, kljub temu pa je območje Vzhodne Anglije v Združenem kraljestvu, kjer je tudi mesto Newmarket, zelo znano po prašičereji. K temu prispeva dejstvo, da so na tem območju zgoščene predvsem poljedelske kmetije/kmetije za pridelavo žit, kjer se prašiči prehranjujejo s stranskimi proizvodi žit. Kot kruh so se v klobasah prvotno uporabljale štruce, ki jih lokalni peki niso prodali, tako pa so se priročno rešili en dan starega kruha, ki je bil že preveč suh, da bi se lahko prodal kot „sveže pečen“. Ta običaj se je ohranil do danes.

5.2 Posebnosti proizvoda:

Za klobaso „Newmarket Sausage“ sta značilni visoka vsebnost mesa in groba tekstura, ki je začinjena. Lokalni proizvajalci klobase še naprej izdelujejo po tradicionalnih receptih, ki se prenašajo iz roda v rod.

Klobasa „Newmarket Sausage“ je znana po grobi, zelo začinjeni teksturi, ki vsebuje beli in črni poper, sol, timijan, peteršilj, muškatni orešček in dodatek naravnih arom posušene limone, ki se uporablja kot antioksidant. Klobasa je tesno povezana s konjskimi dirkami, saj se je prodajala kot topel prigrizek na dirkah in v različnih gostiščih med sezono konjskih dirk. Po dogodku so obiskovalci dirk te klobase kupili tudi za domov. Priljubljenost klobas ni bila značilna le za konjske dirke, ampak tudi za druge dogodke, pri čemer so te klobase še vedno priljubljene med člani kraljeve družine.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Sloves proizvoda

Klobase „Newmarket Sausages“ so kmalu postale priljubljen prigrizek med ljubitelji konjskih dirk, med katerimi so bili člani kraljeve družine. Klobase so v kraljevi hiši priljubljene od začetka 19. stoletja. Recept je enak kot v času kraljice Viktorije, klobase pa se še naprej proizvajajo po enakih strogih standardih, kot so veljali od nekdaj. Klobase se skrbno ročno proizvajajo v majhnih količinah ter ne vsebujejo umetnih barvil in arom.

Priljubljenost klobas se je močno povečala tudi zunaj kroga ljubiteljev konjskih dirk, v povzetku iz zapisov kronike Newmarket Local History Society pa je navedeno, da je železniški referent v visoki sezoni konjskih dirk vsak teden, v katerem je bila dirka, porabil 2 ali 3 ure za rezervacijo paketov s klobasami na vlakih, namenjenih na dirke, ko so železniške povezave postale pogostejše.

Proizvodnja klobas v mestu Newmarket je bila glede na njegovo lokacijo v Suffolku samoumevna. Okrožje je bilo dolgo časa znano kot glavno območje za proizvodnjo kakovostne svinjine, meso črnih prašičev iz Suffolka pa je bilo cenjeno kot blago in mehko. Na območju mesta Newmarket so se prašiči, ki so se lahko prosto gibali ter se prehranjevali z ostanki in krmo, redili v ogradah konjskih hlevov in pri lokalnih kmetih. V mestu je bilo konec 19. stoletja in na začetku 20. stoletja približno dvanajst mesarjev, pri čemer se jih je veliko ukvarjalo z vzrejo, pitanjem in zakolom svojih prašičev, da so lahko kupcem ponudili svoje klobase.

Čeprav naj bi v mestu Newmarket v začetku 20. stoletja delovalo dvanajst mesarjev, ki so proizvajali svoje klobase, se je število prodajaln postopno zmanjšalo in ostali so le trije proizvajalci klobas „Newmarket Sausage“. Čeprav so mesto Newmarket in klobase prvič omenjeni v letu 1618, se posebna vrsta klobas, imenovana „Newmarket Sausage“, v literaturi pojavi šele sredi 19. stoletja, in sicer leta 1849, iz katerega izhaja prva omemba tega proizvoda.

V zadnjem času je proizvod „Newmarket Sausage“ velikokrat omenjen v kuharskih knjigah in priročnikih. Proizvod je opisan v publikaciji Traditional Foods of Britain (Laura Mason in Catherine Brown, Prospect Books, 1999), ki je del popisa živil iz vseh regij Evropske unije, Clarissa Dickson-Wright pa se v svoji zadnji knjigi spominja svojih prvih izkušenj s klobasami „Newmarket sausages“. V brskalniku Google je za „Newmarket sausage“ mogoče najti 4 190 zadetkov. V publikaciji Newmarket Local History Society je pri pregledu zgodovine mesta Newmarket v celoti opisana lokalna proizvodnja klobas z utemeljitvami vseh s tem povezanih navedb. En proizvajalec klobas „Newmarket Sausage“ svoje klobase od leta 1907 ponuja na podlagi kraljevega priznanja in je trenutno imetnik priznanja za dobavo njenemu veličanstvu kraljici. Klobase drugega proizvajalca se kot tradicionalna nagrada podeljujejo zmagovalcem na najstarejši konjski dirki v državi, tj. Newmarket Town Plate. Klobase „Newmarket Sausages“ so omenjene tudi v publikaciji Taste England britanskega organa za turizem in na spletni strani http://www.EnjoyEngland.com

Sklic na objavo specifikacije:

http://archive.defra.gov.uk/foodfarm/food/industry/regional/foodname/products/documents/newmarket-sausage-pgi-110822.pdf

(1) UL L 93, 31.3.2006, str. 12.